《次虞仲房司马送秋韵》
宋代·丁世昌

自入秋光能几时，无端又赋别秋诗。
夜长月冷虫鸣急，天阔风高雁过迟。
三径黄花存旧节，半栏红叶堕残枝。
往来毕竟乘除法，何用年年宋玉悲。

作者简介：丁世昌，字少明，号竹坡老人。黄岩（今属浙江）人。隐居，不出门户。与徐似道（渊子）有交。事见明万历《黄岩县志》卷六。今录诗四首。